b'\n_START_ARTICLE_\nHidroterapija\n_START_SECTION_\nZgodovina\n_START_PARAGRAPH_\nHidroterapijo so \xc5\xbee v zgodovini uporabljale razli\xc4\x8dne kulture. \xc5\xbde v Stari zavezi so omenjene zdravilne mo\xc4\x8di mineralne vode. Stari Grki so verjeli, da se v vodi skriva esenca \xc5\xbeivljenja. Velik zagovornik hidroterapije je bil bavarski menih Sebastian Kneipp, ki jo je postavil na primeren nivo in postavil temelje, ki pove\xc4\x8dini dr\xc5\xbeijo \xc5\xa1e danes.\n_START_SECTION_\nDelovanje\n_START_PARAGRAPH_\nHladna voda deluje stimulirajo\xc4\x8de in povzro\xc4\x8di vazokonstrikcijo \xc5\xbeil v ko\xc5\xbei ter s tem pove\xc4\x8dan pretok krvi v notranje organe. Vro\xc4\x8da voda deluje relaksirajo\xc4\x8de in povzro\xc4\x8di vazodilatacijo ko\xc5\xbenih \xc5\xbeil in pripomore k odstranitvi odpadnih snovi iz organizma. Izmenjujo\xc4\x8da uporaba vro\xc4\x8de in hladne vode zmanj\xc5\xa1a vnetne reakcije in stimulira cirkulacijo krvi.\n_START_SECTION_\nUporaba\n_START_PARAGRAPH_\nRehabilitacija in vadba - vaje, ki se izvajajo pod vodo predstavljajo manj\xc5\xa1e breme za sklepe. Upor vode pa je uporabljen za hitrej\xc5\xa1e pridobivanje mi\xc5\xa1i\xc4\x8dne mase._NEWLINE_Sede\xc4\x8da kopel - lahko uporabimo hladno ali toplo vodo, nekaterim pa bolj ugaja izmenjujo\xc4\x8di tok hladne in tople vode. Vodi lahko dodamo sol, kis ali pa sodo bikarbono. Oseba se vsede v kopel, tako da mu voda sega do bokov. Kopel se uporablja za zmanj\xc5\xa1anje bole\xc4\x8dine in nelagodja, ki nastopi zaradi hemeroidov, razpok anusa, menstrualnih problemov, cist in polipov._NEWLINE_Kopel s toplo vodo - prizadeti del telesa namakamo do 30 minut v topli vodi. Vodi lahko dodamo magnezijev sulfat, mineralizirano blato, eteri\xc4\x8dna olja, ingver ali morsko sol. Kopeli s toplo vodo bi naj tudi krepile imunski sistem, po\xc5\xbeivljale prebavo, pomirjale plju\xc4\x8da in stimulirale um. Usmerjanje curkov tople vode v dolo\xc4\x8dene predele telesa lahko bla\xc5\xbei glavobole, pomaga pri paralizi, multipli sklerozi in bolezni jeter ter plju\xc4\x8d._NEWLINE_Kolonska terapija - je \xc4\x8di\xc5\xa1\xc4\x8denje debelega \xc4\x8drevesja skozi zadnji\xc4\x8dno odprtino. Aplicira se voda ali raztopine zeli\xc5\xa1\xc4\x8dnih ekstraktov. Nekateri trdijo, da kolonska terapija lahko pomaga pri zdravljenju \xc4\x8drevesnega raka, spet z drugega vidika pa je kolonska terapija lahko nevarna ali celo smrtonosna._NEWLINE_Savna - za \xc4\x8di\xc5\xa1\xc4\x8denje telesa se uporablja suha para._NEWLINE_Obveza - obveze se pred uporabo namo\xc4\x8dijo v hladno ali vro\xc4\x8do vodo._NEWLINE_Vro\xc4\x8di obkladki - za zdravljenje akutnega ka\xc5\xa1lja in laj\xc5\xa1anje simptomov ter trajanja bronhitisa.\n_START_SECTION_\nVarnost\n_START_PARAGRAPH_\nVe\xc4\x8dina vrst hidroterapije je varnih. Starej\xc5\xa1i, slabotni ljudje ali otroci lahko pri uporabi vro\xc4\x8de vode in savn dehidrirajo. Pri ljudeh z diabetesom, odrevenelostjo ali zaznavnimi problemi lahko ob uporabi vro\xc4\x8dih obkladkov in obvez pride do bla\xc5\xbejih opeklin. Nose\xc4\x8dnice in bolniki s sr\xc4\x8dnimi in plju\xc4\x8dnimi boleznimi lahko do\xc5\xbeivijo nelagodje ob uporabi zelo vro\xc4\x8de ali zelo hladne vode. Pri nekaterih pacientih lahko pri uporabi eteri\xc4\x8dnih olj in zeli\xc5\xa1\xc4\x8d pride do alergijske reakcije.'